ሀገራት አፍሪካዊያን ስደተኞችን ለማስቆም ለአውሮፓ ኅብረት ጥሪ አቀረቡ
ወደ አውሮፓ የሚጎርፈውን የአፍሪካ ስደተኛ ለማቆም በኒዠርና በሊብያ ድንበር ላይ የሚቆም ኃይል እንዲሠማራ የጀርመንና የጣልያን የሃገር ውስጥ ጉዳዮች ሚኒስትሮች ለአውሮፓ ኅብረት ጥሪ አስገቡ፡፡      ሚኒስትሮቹ ለአውሮፓ ኮሚሽን ባስገቡት ደብዳቤ ፍልሰቱን ለመቆጣጠር እስከአሁን የተደረገው ዓለምአቀፍ ጥረት «በቂ አይደለም» ብለዋል፡፡ይህ የአውሮፓ ዓመት ከባተ ወዲህ ባለፈው የአራት ወራት ተኩል ጊዜ ውስጥ ብቻ ከ43 ሺህ በላይ ፍልሰተኛ በአመዛኙ ከሰሃራ በስተደቡብ ካሉ ሃገሮች እየጎረፈ በሊብያ አድርጎ ወደ አውሮፓ መዝለቁን የተባበሩት መንግሥታት ድርጅት አስታውቆ ቁጥሩ በመጭዎቹ የመፀው እና የበጋ ወራት በእጅጉ ሊያሻቅብ እንደሚችል ተንብይዋል፡፡የአፍሪካ ፍልሰተኞች ሜዲቴራንያን ባህርን ለማቋረጥ በሚያደርጉት ጥረት እስከአሁን ወደ 1 ሺህ ሁለት መቶ ሰው መሞቱም ተገልጿል፡፡ 